1 Cakilo chi lic je q'ui ique xqui 'alijinsaj u cubibal qui c'ux che i Dios. Chikij chakawach cakilo wach qui 'anom ique. Rumal-i yoj chaka bisoj bi ka be chakawach. Chaka canaj canok ni'pa i co'on latz' chake, xak i ka mac chi craj cu batz'catij tan chic rib chikij, y chaka ch'ija i ka be lic co ka c'ux chu 'anic. 2 Maka mayij u takexic i Jesus, man are ire xyaw u cubibal ka c'ux chu xebal lok, xak are ire ca yaw na chake chi caka rik na wach i ka cubam ka c'ux che. I Jesus xu tij uyej chuwach i cruz. I u camsaxic-le chi xqui 'an che, lic nim laj q'uixbal che ire, xui-ri, xu ya rib che, man reta'am we xic'aw che ile, te'uri nim laj quicotemal cu tij na. Are xic'aw ile, xa 'e cubi pu wikabim i Dios chila chicaj. 3 Chix ch'obon 'uri che wach xo'on i Jesus. Ire, nim i uyej xu tij piqui'ab i ajmaquib laj tak winak. Rumal-i, yix ma ba'crij i c'ux, xak mi sach u cowil i c'ux. 4 Yix 'ut n-iwilom ti i camic rumal i ch'o'oj qui 'an chirij i mac atzalal, pacha xic'aw wi ire. 5 ¿Xataba ya xsach pi c'ux wach cu bij i Dios? Quix u pixbaj pacha jun kajawxel que u pixbaj i rac'al. Chupam u wuj cu bij: Wac'al, ma xutuj a suc'baxic chi ca ya' chawe rumal i Kajwal, man xa tijojbal awe chu 'onquil i 'utz. Ma sach u cowil a c'ux are ca tij yaj rumal. 6 I Kajwal que u suc'ba ni'pa i c'ax que u na'o; cu ya qui lo'xic ni'pa i je rac'al chic. (Queje ile tz'ibtal chupam u wuj i Dios.) 7 Chi cuyu ni'pa i c'ax qui tijo suc'bal iwe, man i Dios queje co'on chiwe pacha co'on jun kajawxel chique i rac'al. ¿Xataba 'o jun ac'al n-cu tij tu lo'xic rumal u kajaw? Cu tijo pues. 8 I Dios que u suc'ba conojel i rac'al, tijojbal-que chi quiqui 'an i 'utz. Péro yix, we n-ca ya' ta i lo'xic nawsabal iwe, ile c'utbal-re 'uri chi n-ix ta mer rac'al i Dios; quix 'anawic pacha ix rac'al ire, xui-ri, n-ix ta rac'al. 9 Are oj ch'utik, i ka kajaw ka chuch waral chuwach i jyub ta'aj xoj qui ch'ayo suc'bal-ke; xui-ri, xka coj qui 'ij, tupu xoj qui ch'ayo. We queje xka 'an ile cu' ique, ¿wuchac 'ut n-caka ya ta kib pu'ab i Ta chicaj wach craj cu 'an chake? Man ile yabal re i ka c'aslemal. 10 Are oj ch'utik, i ka kajaw ka chuch xoj qui suc'ba. Xqui 'an chake pacha i xmajawic chi 'utz xqui ch'ob ique. Péro katzij, are i cu 'an i Dios chake, are 'anbal re i 'utz chake. Craj ire, oj ch'am pa ka c'ux pacha ire. 11 Katzij, are caka tij ka lo'xic, n-cakaj taj, xa coj bison rumal. Péro we nim ka c'ux xka ch'ijo, coj q'uiji 'uri che i ka c'aslemal chom suc'ulic. 12 Rumal-i, chi cowij i c'ux. Chi ya i cho'ab che i 'ab chi cosnak, xak che iwakan chi n-craj ta ca binic. 13 Chix 'ol che i be suc'ulic. We queje ile qui 'ano, we 'o jun kachalal quix rilo chi n-ta kas u cho'ab, cu cowij 'uri u binic chuwach i Dios y n-quel ta chupam i 'utz laj be. 14 Chi tija i 'ij chi chom ix 'olok; mi 'an ch'o'oj ru' jun chic. Chiwuc'aj jun i c'aslemal lic ch'am, lic n-ta macunic che, man we n-ix ta ch'am piwanima, n-quiwil tu wach i Kajwal. 15 Chi 'ana cwent chi mi jun cu canaj can i utzil chomal re i Dios, mokxa 'o na jun chiwe ca yojtaj u c'aslemal y co'on pacha jun ticon lic c'a, chi co'on c'a chique i rachi'il. 16 Chi 'ana cwent chi mi jun chiwe cretz'bej u 'ij i Dios; mu min rib ru' jun ixok chi n-rixokil taj; xak queje i ixokib; xak mi xutuj wach i sujtal chiwe rumal i Dios. Cha c'un chi c'ux, wach xu 'an i ma Esau ujer; xro'taj can wach i 'o re che rumal i Dios. Ire 'o te u 'ij rumal i Dios, man 'atz chiquixol i rachalal. Péro xu c'ayij u 'ij che u cha' xa rumal jun wa'im. 17 Iweta'am yix chi xo'on panok xa 'e ru' u kajaw, cu tz'onoj i re te ire che, péro n-xya' ta chic che. Tupu lic xo'ic, n-xtiqui ta chic chu tzalixic u wach, wach i u 'anom. 18 Miwo'taj can i q'uijibal u yom i Dios chiwe. Man mas nim ni u 'ij pa ix 'o wi yix, chuwach u 'ij pa xe upon wi i aj Israel winak ujer. Ique xe upon chuxe' i jyub chi Sinai u bi are xya' wi u tzij u pixab i Dios chique. I jyub-le, xa chi 'o wi, chuwach i jyub ta'aj. Chila xquilo chi ca juluw i 'a', xa 'ekumaric, lic 'ekmuj xo'ono; xak ca juc'can i tew. 19 Y xqui ta u ch'awbal jun trompet, xak i u ch'awbal i Dios chi ca ch'a'at cu'. Ni'pa i xqui ta u ch'awbal, lic xqui tz'onoj che chi chu mayij i ch'a'atic. 20 Queje ile xqui 'ano, man lic xe c'achir che i tzij chi u bim chique: "Mi jun chiwe, xak mi jun chicop, col 'el waral che i jyub-i. We n-xcojon ta che ile, ca camsaxic; cu tij abaj, cu tij ch'ich'," u bim. 21 Mas xqui xij quib che, wach i xquilo. I mísmo mam Moises xu bij: "Lic quin sicsat rumal in xibriquil," xcha. 22 Péro yix chi ix re i Crísto ix tejebnak chic che jun jyub mas nim u 'ij chuwach i jyub chi xe upon wi ique. Ix tejebnak chuxe' i jyub Sion, chi que'elok u tinimit i Dios c'aslic, xak Jerusalen aj chicaj ca bix che. Chila qui molom wi quib u q'uial mil ángel chi quiqui c'amwaj che i Dios. 23 Ix tejebnak chic che i molbal'ib que i rac'al i Dios, ni'pa i tz'ibtal qui bi chuwach i wuj chila chicaj. Ix tejebnak ru' i Dios chi cu 'an ni 'atbal tzij piquiwi conojel i winak, wach i qui 'anom. Ix tejebnak ru' i canima i je 'utz laj tak winak chi tz'akatnak chic i qui c'aslemal rumal i Dios. 24 Ix tejebnak ru' i Jesucrísto chi aj uc'anel re i c'ac' laj trat ru' i Dios; xak cul i c'ux che u quiq'uel ire chi quitztalic, ch'ajbal re i mac atzalal. I u quiq'uel ire n-ca majaw taj pacha u quiq'uel i ma Abel ujer. (I u quiq'uel i ma Abel xu coj u mac i ma Cain chuwach i Dios, xui-ri, i u quiq'uel i Jesucrísto cu tz'onoj i cuybal ka i mac yoj chuwach i Dios.) 25 Chi 'ana cwent, mi xutuj 'uri ire chi coj u 'ijla. I iwatit i mam xqui xutuj wach i xu bij i mam Moises chique, are xe u pixbaj waral chuwach i jyub ta'aj; rumal-i lic xqui toj i qui mac. Bay, we lic xqui toj i qui mac ique, ¿xataba n-caka toj ti ka mac yoj we caka xutuj i jun chi ca ch'aw li chicaj? Caka tojo pues. 26 Ujer, are xch'aw i Dios puwi i jyub Sinai, xsilab i jyub rumal u ch'awbal. Péro wo'or, u bim chic i Dios chake: "Juyac tan chic quin silabsaj i jyub ta'aj, y n-xui ti ile, xak quin silabsaj i caj", co'ono. 27 Are xu bij "juyac chic", caka ta 'uri chi ni'pa tak i u 'anom i Dios chi ca silabsaxic, ile quelsax na; ni'pa tak i n-ca silab taj, ile n-quic'aw taj, n-ca sach ta chic u wach. 28 I 'atbal tzij re i Dios chi cu ya pa ka c'ux, ile n-ca silabsax taj, xak n-quelsax taj. Chaka tioxij 'uri rumal ile, y chaka cojo u 'ij i Dios ru' ronojel ka c'ux, xak choj oc 'il chuwach pacha i ca majawic. 29 Man i Dios, pacha jun 'a' chi cu poroj ni'pa i n-'us taj 'o chuwach.